CELEX: 62021TN0386
Language: sl
Date: 2021-07-07 00:00:00
Title: Zadeva T-386/21: Tožba, vložena 7. julija 2021 – Crédit agricole in Crédit agricole Corporate and Investment Bank proti Komisiji

23.8.2021   
            
            
               SL
            
            
               Uradni list Evropske unije
            
            
               C 338/33
            
         
      Tožba, vložena 7. julija 2021 – Crédit agricole in Crédit agricole Corporate and Investment Bank proti Komisiji
      (Zadeva T-386/21)
      (2021/C 338/42)
      Jezik postopka: angleščina
      
         Stranke
      
      
         Tožeči stranki: Crédit agricole SA (Montrouge, Francija), Crédit agricole Corporate and Investment Bank (Montrouge) (zastopnika: D. Beard, Barrister, in C. Hutton, Solicitor)
      
         Tožena stranka: Evropska komisija
      
         Predlog
      
      Tožeči stranki Splošnemu sodišču predlagata, naj:
      
                  —
               
               
                  razglasi za ničen (v celoti ali delno) Sklep Evropske komisije z dne 28. aprila 2021 (C(2021) 2871);
               
            
                  —
               
               
                  razglasi za nično (v celoti ali delno) kazen, ki je bila naložena s sklepom Evropske komisije z dne 28. aprila 2021 (C(2021) 2871);
               
            
                  —
               
               
                  Evropski komisiji naloži, naj na podlagi člena 266 PDEU sprejme potrebne ukrepe za izvršitev sodbe Splošnega sodišča;
               
            
                  —
               
               
                  Evropski komisiji naloži plačilo stroškov tožečih strank v zvezi s to tožbo in z vsemi nadaljnjimi stopnjami postopka.
               
            
         Tožbeni razlogi in bistvene trditve
      
      Tožeči stranki v utemeljitev tožbe navajata štiri tožbene razloge.
      
                  1.
               
               
                  Prvi tožbeni razlog: Komisija naj bi s tem, da je ugotovila, da sta tožeči stranki sodelovali pri enotni in trajajoči kršitvi zaradi cilja, napačno uporabila pravo in napačno ugotovila dejansko stanje:
                  
                              —
                           
                           
                              Komisija je napačno uporabila pravo in napačno ugotovila dejansko stanje s tem, da je ugotovila, da domnevne kategorije ravnanj, povezane z izmenjavo informacij, pomenijo kršitev zaradi cilja, ki lahko tvorijo zatrjevano enotno in trajajočo kršitev.
                           
                        
                              —
                           
                           
                              Komisija ni opravila potrebne analize, na podlagi katere bi lahko ugotovila kršitev zaradi cilja v zvezi z domnevnimi kategorijami ravnanj.
                           
                        
            
                  2.
               
               
                  Drugi tožbeni razlog: Komisija naj bi s tem, da je ugotovila, da sta tožeči stranki prispevali k splošnemu načrtu in da je domnevno sodelovanje tožečih strank bilo trajajoče, napačno uporabila pravo in napačno ugotovila dejansko stanje.
                  
                              —
                           
                           
                              Komisija ni dokazala, da sta tožeči stranki prispevali k splošnemu načrtu, ali da sta vedeli zanj.
                           
                        
                              —
                           
                           
                              Komisija ni dokazala, da je prva ali druga tožeča stranka sodelovala pri trajajoči kršitvi.
                           
                        
            
                  3.
               
               
                  Tretji tožbeni razlog: Komisija naj bi s tem, da je domnevala, da je druga tožeča stranka bila seznanjena z nekaterimi informacijami, napačno uporabila pravo.
                  
                              —
                           
                           
                              Komisija je napačno uporabila pravo in napačno ugotovila dejansko stanje s tem, da je domnevala, da so trgovci bili seznanjeni z vsemi informacijami, objavljenimi v klepetalnici Bloomberg, zgolj zato, ker so bili prijavljeni v to klepetalnico. Komisija je torej bodisi napačno razlagala obstoječo sodno prakso bodisi jo uporabila preveč široko.
                           
                        
            
                  4.
               
               
                  Četrti tožbeni razlog: Komisija naj bi pri izračunu zneska globe očitno napačno ugotovila dejansko stanje in očitno napačno uporabila pravo.
                  
                              —
                           
                           
                              Komisija se je s tem, da ni izračunala vrednosti prodaje na podlagi zadnjega celotnega leta zatrjevane kršitve, nedopustno oddaljila od Smernic za določanje glob.
                           
                        
                              —
                           
                           
                              Komisija je s tem, da je določila množitelj za posebni odvračalni učinek, kršila načelo enakega obravnavanja.
                           
                        
                              —
                           
                           
                              Komisija se je s tem, da pri izračunu vrednosti prodaje ni uporabila najboljših razpoložljivih podatkov, nedopustno oddaljila od Smernic za določanje glob.
                           
                        
                              —
                           
                           
                              Komisija je pri ugotavljanju teže in olajševalnih okoliščin storila napake pri presoji.
                           
                        
                              —
                           
                           
                              Komisija je pri presoji trajanja zatrjevane kršitve očitno napačno ugotovila dejansko stanje.